ROZHODNUTIE KOMISIE
z 2. júna 2006,
ktorým sa mení a dopĺňa rozhodnutie 2005/710/ES z 13. októbra 2005, pokiaľ ide o určité ochranné opatrenia v súvislosti s podozrením na vysoko patogénnu vtáčiu chrípku hydiny v Rumunsku
[oznámené pod číslom K(2006) 2137]
(Text s významom pre EHP)
(2006/396/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
keďže:
(1)
Z dôvodu výskytu ohniska vtáčej chrípky, spôsobenej vysoko patogénnym vírusovým kmeňom H5N1, v juhovýchodnej Ázii v decembri 2003 prijala Komisia niekoľko ochranných opatrení v súvislosti s týmto ochorením, najmä rozhodnutie Komisie 2005/710/ES z 13. októbra 2005 pokiaľ ide o určité ochranné opatrenia v súvislosti s podozrením na vysoko patogénnu vtáčiu chrípku v Rumunsku (3).
(2)
V rozhodnutí 2005/710/ES sa ustanovuje pozastavenie dovozu živej hydiny, vtákov z radu bežce, chovnej a voľne žijúcej pernatej zveri a živých vtákov iných ako hydina, vrátane spoločenských zvierat, násadových vajec týchto druhov a určitých ďalších výrobkov z vtákov z určitých častí Rumunska, ktoré boli postihnuté týmto ochorením, do Spoločenstva.
(3)
Rumunsko teraz oznámilo Komisii niekoľko potvrdených prípadov a niekoľko vážnych podozrení na vysoko patogénnu vtáčiu chrípku u kŕdľov hydiny v župe Brasov, ktorá sa neuvádza medzi časťami Rumunska v súčasnosti ohraničenými v rozhodnutí 2005/710/ES. Rumunsko zaslalo informácie o tom, že v postihnutej župe sa vykonávajú eradikačné a kontrolné opatrenia. Doplnkové opatrenia biologickej bezpečnosti sa uplatňujú v 42 rumunských župách.
(4)
V súvislosti s aktuálnou situáciou ochorenia v Rumunsku je potrebné rozšíriť zoznam častí Rumunska, z ktorých je pozastavený príslušný dovoz do Spoločenstva.
(5)
Rozhodnutie 2005/710/ES by sa preto malo zodpovedajúcim spôsobom zmeniť a doplniť.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2005/710/ES sa nahrádza textom uvedeným v prílohe k tomuto rozhodnutiu.
Článok 2
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia uvedené opatrenia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 2. júna 2006